Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva 
mestskej časti Bratislava-Peteržalka
konaného dňa 25.septembra 2007

Materiál číslo: 77/2007

K bodu:	Stanovisko k urbanistickej štúdií športového areálu na Mamateyovej ulici v MČ Bratislava-Petržalka

Predkladá: 	Návrh uznesenia:

Marián Miškanin	Miestne zastupiteľstvo mestskej časti
prednosta	Bratislava-Petržalka 
	
	b e r i e   n a   v e d o m i e 

		spracovanú urbanistickú štúdiu,
		
		s ch v a ľ u j e
		
		stanovisko mestskej časti Bratislava-Petržalka k urbanistickej štúdii športového areálu na Mamateyovej ulici v MČ Bratislava-Petržalka  v znení ako je uvedené v materiáli

Prerokované:
v miestnej rade
dňa 11.09.2007

Spracoval:
oddelenie ÚRaD

DÔVODOVÁ  SPRÁVA

Urbanistická štúdia bola obstaraná podľa § 4 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a vyhlášky MŽP SR č.55/2001 Z.z. o územnoplánovacích podkladoch a územnoplánovacej dokumentácií a ostatných súvisiacich predpisov.
Hlavné mesto Slovenskej republiky prostredníctvom odborne spôsobilých osôb  pre obstarávanie územnoplánovacích podkladov a územnoplánovacej dokumentácie podľa § 2a stavebného zákona - pracovníkov referátu územného rozvoja mesta Magistrátu hl.m. SR Bratislavy zabezpečilo obstaranie urbanistickej štúdie športového areálu na Mamateyovej ulici v MČ Bratislava-Petržalka.
Spracovateľom urbanistickej štúdie je autorizovaný architekt Ing.arch.Jela Plencnerová.
Účelom obstarania urbanistickej štúdie je overenie možnosti reprofilácie areálu na nové funkčné využitie  a novú hmotovo priestorovú organizáciu spojenú s riešením viacúčelového športovo-rekreačného areálu. 
Urbanistická štúdia po kladnom prerokovaní bude slúžiť ako podklad pre spracovanie zmien a doplnkov nového územného plánu mesta. 
Cieľom urbanistickej štúdie je preveriť možnosti funkčného využitia riešeného územia na športový areál..

Prerokovanie

Návrh urbanistickej štúdie predložilo Hlavné mesto SR Bratislava prostredníctvom  odborne spôsobilej osoby pre obstarávateľské činnosti dňa 27.06.2007 na MČ Petržalka na prerokovanie. 
Návrh zadania spracovaný v súlade s príslušnými ustanoveniami zákona č. 50/1976 Zb. o územnom plánovaní a stavebnom poriadku v znení neskorších predpisov a vyhlášky MŽP SR č.55/2001 Z.z. o územnoplánovacích podkladoch a územnoplánovacej dokumentácií bol prerokovaný s dotknutými subjektami a v čistopise zadania boli zapracované ich pripomienky. Urbanistická štúdia je spracovaná na podklade čistopisu zadania z januára 2007.
Verejné prerokovanie urbanistickej štúdie pre dotknuté orgány štátnej správy, samosprávy a dotknuté právnické osoby a s obyvateľmi sa uskutočnilo dňa 09.07.2007.
Mestská časť neobdržala žiadne pripomienky od obyvateľov Petržalky.

K návrhu urbanistickej štúdie sa vyjadrila komisia územného plánu, výstavby a dopravy Miestneho zastupiteľstva mestskej časti Bratislava-Petržalka. Jej stanovisko je súčasťou tohto materiálu. 

	Urbanistická štúdia bola prerokovaná dňa 11.09.2007 na rokovaní mestskej rady, ktorá Uznesením č.69 zo dňa 11. septembra 2007 odporučila Miestnemu zastupiteľstvu mestskej časti Bratislava-Petržalka zobrať na vedomie spracovanú urbanistickú štúdiu a schváliť stanovisko mestskej časti k urbanistickej štúdii športového areálu na Mamateyovej ulici v mestskej časti Bratislava-Petržalka  v znení ako je uvedené v materiáli.

Riešenie urbanistickej štúdie

1.	Vymedzenie hranice riešeného územia

Riešené územie je vymedzené Mamateyovou ul., Dolnozemskou cestou a Ovsištským námestím.Celková výmera riešeného územia je 48 712 m².

2.	Východiská z platnej územnoplánovacej dokumentácie

Schválený územný plán hl. mesta SR Bratislavy stanovuje funkčné členenie plôch riešeného územia pre občiansku vybavenosť lokálneho významu, občiansku vybavenosť celomestského a nadmestského významu a parky, sadovnícke a lesoparkové úpravy.

3.	Popis urbanistickej koncepcie riešenia

Koncepcia riešenia:
Koncepcia riešenia územia vychádza zo zmeny demografického vývoja a z nových funkčno-prevádzkových vzťahov. Urbanistický návrh uvažuje s prestavbou jestvujúceho objektu ZŠ na areál futbalovej školy s vybavenosťou. Súčasne táto funkcia s doplnkovými aktivitami doplní športovorekreačné zázemie mesta, ktoré sa postupne buduje pozdĺž pravobrežnej dunajskej hrádze.
Návrh obsahuje dva varianty riešenia. 
Variant 1 navrhuje výstavbu veľkokapacitnej jednopodlažnej garáže so 481 státiami, čiastočne zapustenej pod terén so vstupom priamo z Mamateyovej ul.. Na streche garáže bude realizované futbalové ihrisko.
Variant 2 počíta s realizáciou prírodného futbalového ihriska.
V oboch variantoch sa počíta s rekonštrukciou objektu ZŠ na polyfunkčné športové zariadenie a s výstavbou nafukovacej športovej haly. Hmotovo-priestorová štruktúra ostáva v pôvodnom rozsahu, bez zásahov do výškovej alebo objemovej úrovne hlavnej budovy. V hlavnej budove areálu sa budú nachádzať nasledovné zariadenia: polyfunkčný objekt športu (stravovanie, ubytovanie, obchod, šport), nová športová hala a hromadná garáž.
V areáli sa budú nachádzať 2 veľké futbalové ihriská s prírodným trávnatým povrchom a 3 tréningové polyfunkčné ihriská s umelým povrchom.
	Obidva varianty navrhujú vybudovať nové parkovisko v areáli bývalej školy s 52 státiami, ktoré bude sprístupnené z existujúceho verejného parkoviska z  ul. M.C. Sklodowskej.

Koncepcia zelene:
Riešené územie sa skladá z dvoch častí s odlišným charakterom. Západná časť má charakter typickej sídliskovej zelene s početnými parkovými úpravami. Východnú časť tvorí vzrastlá zeleň, pozostatok lužného lesa. Návrh počíta s revitalizáciou a čiastočnou rekonštrukciou tejto zelene do formy malého lesoparku s priamou nadväznosťou na novonavrhovaný športový areál.

Návrh funkčnej štruktúry:

Z hľadiska funkčného využitia riešené územie pozostáva z troch častí. 
Areál ZŠ je súčasťou základnej občianskej vybavenosti obytného územia, pričom v návrhu prichádza k zmene pôvodného funkčného využitia.
Druhá časť riešeného územia je využívaná ako výrobné služby. Návrh počíta so zmenou funkčného využitia v prospech rozvoja športových aktivít detí a mládeže.
	Tretiu časť riešeného územia tvorí zeleň.

Návrh dopravy:
Dopravná obsluha riešeného územia je zabezpečená z Mamateyovej ulice, ktorá je priamo napojená na Dolnozemskú cestu.
Návrh riešenia predpokladá vybudovanie nového parkoviska v areáli bývalej školy s 52 státiami, ktoré bude sprístupnené z existujúceho verejného parkoviska na ul. M.C. Sklodowskej. Ďalej je navrhnuté vybudovanie jednopodlažnej podzemnej garáže so 481 státiami, ktorá bude napojená na Mamateyovu ul. Toto riešenie si vyžiada premiestnenie existujúcej zástavky  MHD o 30 m smerom k Ovsištskému námestiu.

S T A N O V I S K O
komisie územného plánu, výstavby a dopravy

	Komisia územného plánu, výstavby a dopravy Miestneho zastupiteľstva mestskej časti Bratislava-Petržalka prerokovala na zasadnutí dňa  27.08.2007 návrh urbanistickej štúdie športového areálu na Mamateyovej  ulici v MČ Bratislava-Petržalka.
	Komisia na svojom zasadnutí  odporučila miestnemu zastupiteľstvu schváliť predloženú urbanistickú štúdiu športového areálu na Mamateyovej  ulici v MČ Bratislava-Petržalka s podmienkou:
	V žiadnom prípade nesúhlasíme s možnosťou natáčania futbalového ihriska tak, aby bolo nutné z tohto dôvodu zasahovať do vzrastlej zelene tvoriacej bariéru aj od rušnej komunikácie. Naviac efekt možnosti natáčania ihriska nevyváži v konečnom dôsledku stratu spôsobenú zlikvidovaním tejto zelene.

Hlasovanie:  za: 8, proti: 0, zdržal sa: 0

	Ing. Ľudovít Augustín
	    predseda komisie
	              v.r.

	Hlavné mesto SR Bratislava
	Primaciálne nám. č.1
	814 99  Bratislava

Naša zn.:12/07/9296/TA3/Ko168	A-20	Bratislava, 25.09.2007

Vec
Urbanistická štúdia športového areálu na Mamateyovej ul. - stanovisko

Listom doručeným dňa 27.06.2007 ste  nás požiadali o stanovisko k  dokumentácii „Urbanistická štúdia športového areálu na Mamateyovej ul. v MČ Bratislava-Petržalka“. 
Obstarávateľom urbanistickej štúdie je Hlavné mesto Slovenskej republiky prostredníctvom odborne spôsobilých osôb  pre obstarávanie územnoplánovacích podkladov a územnoplánovacej dokumentácie podľa § 2a stavebného zákona - pracovníkov referátu územného rozvoja mesta Magistrátu hl.m. SR Bratislavy.
Spracovateľom urbanistickej štúdie je autorizovaný architekt Ing.arch.Jela Plencnerová.
Návrh zadania spracovaný v súlade s príslušnými ustanoveniami zákona č. 50/1976 Zb. o územnom plánovaní a stavebnom poriadku v znení neskorších predpisov a vyhlášky MŽP SR č.55/2001 Z.z. o územnoplánovacích podkladoch a územnoplánovacej dokumentácií bol prerokovaný v termíne od 21.11.2006 s dotknutými subjektami a v čistopise zadania boli zapracované pripomienky v súlade s ich vyhodnotením. Urbanistická štúdia je spracovaná na podklade čistopisu zadania z januára 2007.
Verejné prerokovanie urbanistickej štúdie pre dotknuté orgány štátnej správy a samosprávy a dotknuté právnické osoby a s obyvateľmi sa uskutočnilo 09.07.2007.
Účelom obstarania urbanistickej štúdie je overenie možnosti reprofilácie územia na nové funkčné využitie a novú hmotovo priestorovú organizáciu spojenú s riešením viacúčelového športovo-rekreačného areálu. 
Úlohou UŠ je overiť územie pre funkciu šport, telovýchova a voľný čas, pre         funkciu občianska vybavenosť lokálneho významu, pre funkciu parky, sadovnícke a lesoparkové úpravy a stanoviť spodrobnenie regulácie funkcií a zariadení prevládajúcich, prípustných a prípustných v obmedzenom rozsahu. Po kladnom prerokovaní bude urbanistická štúdia slúžiť ako podklad pre spracovanie zmien a doplnkov platného územného plánu hl.mesta SR Bratislavy.
Riešené územie je vymedzené Mamateyovou ul., Dolnozemskou cestou a Ovsištským námestím. Plocha riešeného územia je cca 48 712 m². Z hľadiska priestorového bilancovania má zastavaná plocha polyfunkčného objektu športu 3 160 m², nová športová hala má 800 m² zastavanej plochy, hromadná garáž má 12 000 m².
Po posúdení a prerokovaní urbanistickej štúdie v orgánoch mestskej časti Vám mestská časť Bratislava-Petržalka vydáva nasledovné  s t a n o v i s k o:

1.	Vo vzťahu k platnej územnoplánovacej dokumentácii:

Územný plán hl.m. SR Bratislavy definuje funkčné členenie plôch riešeného územia pre občiansku vybavenosť lokálneho významu, občiansku vybavenosť celomestského a nadmestského významu, parky, sadovnícke a lesoparkové úpravy.
Návrh riešenia urbanistickej štúdie v južnej časti nie je v súlade s územným plánom mesta v tom, že na plochách určených pre občiansku vybavenosť celomestského a nadmestského významu umiestňuje plochy pre funkciu šport, telovýchova a voľný čas.
Návrh riešenia vo východnej časti umiestňuje športové plochy  do územia určeného pre   parky, sadovnícke a lesoparkové úpravy.
Návrh riešenia v západnej časti umiestňuje športovú plochu (ihrisko s umelým povrchom) na plochy určené pre občiansku vybavenosť lokálneho významu.

2.	Vo vzťahu k vlastnému riešeniu máme nasledovné pripomienky a námietky:

V urbanistickej koncepcii:
1.Nesúhlasíme so záberom časti vzrastlej zelene lužného lesa za účelom vybudovania dvoch futbalových ihrísk. Žiadame  znížiť rozsah plôch určených pre funkciu šport, telovýchova  a voľný čas a ponechať pre funkciu parky, sadovnícke a lesoparkové úpravy.
V dopravnom riešení:
1.Vyriešiť parkovanie pre návštevníkov nafukovacej haly a športových ihrísk v prípade usporiadania akcií v zmysle STN 73 6110, kedy treba vytvoriť pre každých 4 návštevníkov 1 parkovacie miesto.

3.	Záver:

Mestská časť Bratislava-Petržalka 

s ú h l a s í

s návrhom riešenia urbanistickej štúdie športového areálu na Mamateyovej ul. v MČ Bratislava-Petržalka podľa variantu „1“ za predpokladu rešpektovania uvedených námietok a pripomienok, ktoré budú zapracované do čistopisu urbanistickej štúdie.

Upozorňujeme, že v rozpiske vo  výkresovej časti je nesprávne uvedený objednávateľ.

S pozdravom

	Milan  F t á č n i k
	starosta

Vybavuje: odd. ÚRaD,  68 286 836